|  |  |
| --- | --- |
|  | PATVIRTINTA  UAB Joniškio autobusų parko direktoriaus  2023 m. rugpjūčio 31 d. įsakymu Nr. (1.8) V-30 |

**JONIŠKIO autobusų stoties darbo reglamentas**

**I. Bendrosios nuostatos**

1. Joniškio autobusų stoties darbo reglamentas parengtas pagal susisiekimo ministro tvirtinamuose autobusų stočių veiklos nuostatuose nustatytus reikalavimus, kuris apima autobusų stoties darbo laiką, keleivių aptarnavimo taisykles, keleivių elgesio taisykles, autobusų stoties infrastruktūrą, saugumo taisykles ir bendradarbiavimo taisykles. Šis reglamentas skelbiamas uždarosios akcinės bendrovės Joniškio autobusų parko interneto svetainėje [www.joniskioap.lt](http://www.joniskioap.lt).

2. Šis Reglamentas yra privalomas visiems asmenims, aptarnaujantiems Stoties infrastruktūrą ir ja besinaudojantiems, įskaitant personalą, lankytojus, vežėjus bei kitus ūkio subjektus, vykdančius ūkinę veiklą Stoties teritorijoje.

3. Šį Reglamentą pažeidę asmenys atsako įstatymų ir sutarčių nustatyta tvarka.

**JONIŠKIO AUTOBUSŲ STOTIES KONTAKTAI IR DARBO LAIKAS**

4. Joniškio autobusų stoties kontaktai: Vilniaus g. 54, LT-84166 Joniškis, tel. (8 426) 51333,

el. p. joniskioap@gmail.com, interneto svetainė [www.joniskioap.lt](http://www.joniskioap.lt)

5. Stoties darbo laikas yra nuo 05:00 iki 20:00 val., šeštadieniais, sekmadieniais ir švenčių dienomis nuo 05:00 iki 19:00 val. (be pietų pertraukos), išskyrus žemiau išvardintų atskirų Stoties padalinių darbo laiką:

5.1. siuntų priėmimo ir/ar išdavimo darbo laikas yra nuo 06:00 iki 19:00 val.;

5.2. stoties administracijos darbo laikas yra pirmadieniais-ketvirtadieniais nuo 08:00 iki 17:00 val., penktadieniais nuo 08:00 iki 15:45 val. Pietų pertrauka nuo 12:00 iki 12:45 val. Valstybinių švenčių dienomis administracija nedirba, šių dienų išvakarėse darbo dienos trukmė sutrumpinama viena valanda.

**II. JONIŠKIO AUTOBUSŲ STOTIES KELEIVIŲ APTARNAVIMO TAISYKLĖS**

6. Teisę į aptarnavimo pirmumą Joniškio autobusų stotyje turi neįgalieji, keleiviai su mažamečiais vaikais, nėščios moterys, keleiviai pateikę pensijos gavėjo pažymėjimą.

7. Joniškio autobusų stoties dispečerinėje-kasoje teikiama informacija apie tvarkaraščius ir kelionės trukmę, parduodami bilietai į vietinio (priemiestinio) ir tolimojo susisiekimo autobusų maršrutus.

8. Išankstinius bilietus galima įsigyti prieš 21 kalendorinę dieną autobusų stoties kasose ir internetu www.autobusubilietai.lt**.** Bilietų grąžinimas ar laiko keitimas internetu pirktiems bilietams vykdomas įprasta tvarka, užpildžius grąžinimo formą: www.autobusubilietai.lt/bilieto- paieška. Pinigai bus pervesti į nurodytą sąskaitą per 7 darbo dienas. Kilus klausimams kreipkitės info@autobusubilietai.lt.

9. Keleiviai, pirkę bilietus autobusų stočių kasose, dėl bilietų grąžinimo turėtų kreiptis į stoties, kurioje įsigijo bilietus, kasas.

10. Keleivis turi teisę prieš autobuso išvykimą grąžinti vietinio (priemiestinio) ir tolimojo reguliaraus susisiekimo maršruto bilietą ir gauti visus už juos sumokėtus pinigus, kai reisas nutraukiamas arba autobusas vėluoja išvykti daugiau nei 15 minučių, jeigu 2011 m. vasario 16 d. Europos Parlamento ir Tarybos reglamentas (ES) Nr. 181/2011 dėl miesto ir tolimojo susisiekimo autobusų transporto keleivių teisių, kuriuo iš dalies keičiamas Reglamentas (EB) Nr. 2006/2004, nenumato kitaip.

11. Kai keleivis grąžina bilietą ir (ar) (atsisako elektroninio bilieto, pirkto į vietinio (priemiestinio) ar tolimojo susisiekimo maršruto reisą, jam grąžinama:

11.1. kreipiantis ne vėliau kaip prieš dvi valandas iki išvykimo pagal eismo tvarkaraštį – visa bilieto kaina;

11.2. kreipiantis likus mažiau kaip dviem valandoms, bet ne mažiau kaip 10 minučių iki išvykimo pagal eismo tvarkaraštį – ne mažiau kaip 85 procentai bilieto kainos.

12. Autobusų bilietus į tos pačios dienos autobusų reisus galima nusipirkti autobusų stoties kasoje. Bilietai kasoje neparduodami likus 10 minučių iki autobuso išvykimo laiko. Nespėjus bilietų įsigyti autobusų stoties kasose, bilietus galima įsigyti autobuse. Autobusų stoties kasose už bilietus galima atsiskaityti grynaisiais pinigais.

13. Rasti, palikti/pamesti daiktai autobuse, autobusų stoties teritorijoje, laukimo salėje yra atiduodami budinčiajai dispečerei, kuri apie rastą daiktą informuoja administratorę. Administartorė, esant galimybei, praneša daikto savininkui. Rasti daiktai saugomi 6 mėnesius. Daiktai grąžinami savininkui.

**III. KELEIVIŲ IR VEŽĖJŲ DARBUOTOJŲ ELGESIO TAISYKLĖS**

14. Lankytojai ir vežėjų darbuotojai privalo laikytis šiame Reglamente ir kituose teisės aktuose nustatytų reikalavimų, pagarbiai elgtis su kitais lankytojais ir Stoties personalu, nekelti žalos Stoties ar kitų asmenų turtui, nepažeisti viešosios tvarkos.

15. Reikalavimai taikomos bet kuriam į Joniškio autobusų stoties patalpas ir teritoriją įeinančiam, įvažiuojančiam ir jose esančiam asmeniui.

16. Joniškio autobusų stoties patalpose ir teritorijoje yra įrengtos vaizdo stebėjimo sistemos, kurios skirtos užtikrinti Patalpų ir/ar Teritorijos valdytojo, darbuotojų ir trečiųjų asmenų (lankytojų) bei jų turto saugumą, užkirsti kelią daromiems teisės pažeidimams ir palengvinti šių įvykių bei nelaimingų atsitikimų tyrimą. Lankytojų asmens duomenys, užfiksuoti vaizdo stebėjimo sistemomis, tvarkomi atsakingai, griežtai laikantis galiojančių duomenų apsaugos teisės aktų reikalavimų.

17. Joniškio autobusų stoties keleivių teisės ir pareigos:

17.1. Joniškio autobusų stoties laukimo salėje keleiviai gali būti nuo 06:00 iki 18:00 val.

17.2. Keleiviai privalo vykdyti visus Joniškio autobusų stoties darbuotojų (administracijos) teisėtus nurodymus;

17.3. Keleiviai privalo asmeniškai rūpintis savo ir savo vaikų, ypač mažamečių, bei kitų lydimų asmenų sveikatos/gyvybės bei turto saugumu ir elgtis taip, kad nekiltų grėsmė sau ir aplinkiniams, kitiems lankytojams (nedaryti žalos, nepažeisti jų teisių ir teisėtų interesų). Pastebėjus veiksmus ir/ar įvykius, aplinkybes, dėl kurių gali būti/buvo padaryta žala lankytojo(-ų) arba kitų asmenų sveikatai, gyvybei, turtui, lankytojai privalo nedelsiant informuoti JAS darbuotojus (administraciją);

17.4. Keleivių įlaipinimas vykdomas keleivių įlaipinimo aikštelėse, vadovaujantis „Keleivių ir bagažo vežimo kelių transportu taisyklėmis“, 2011 m. vasario 16 d. Europos parlamento ir tarybos reglamentu (ES) Nr. 181/2011 „Dėl miesto ir tolimojo susiekimo autobusų transporto keleivių teisių“, ypatingą dėmesį skiriant keleiviams, turintiems specialių poreikių dėl negalios ar riboto judumo.

17.5. Teisę į aptarnavimo pirmumą Joniškio autobusų stoties turi neįgalieji, keleiviai su mažamečiais vaikais, nėščios moterys, keleiviai pateįkę pensijos gavėjo pažymėjimą.

17.6. Rūkyti Joniškio autobusų stoties perono teritorijoje leidžiama tik tam skirtoje, leidžiančiais ženklais nurodytoje vietoje.

**17.7. Keleiviams griežtai draudžiama:**

17.7.1 užsiimti bet kokia veikla, nesuderinus su Joniškio autobusų stoties administracija;

17.7.2. įvažiuoti privačiam transportui, nesuderinus su Joniškio autobusų stoties administracija;

17.7.3. klientams perduoti siuntas gabenimui autobusų vairuotojams, neįforminus jų siuntų skyriuje;

17.7.4. įvažiuoti į Autobusų stoties teritoriją netvarkingai, t. y. leidžiančiai tepalus ar kitus skysčius, transporto priemonei;

17.7.5. įsinešti ginklus, įskaitant šaltuosius ginklus, alkoholinius gėrimus, narkotines, psichotropines medžiagas, degias, sprogias, toksiškas, radioaktyvias medžiagas, taip pat kitas medžiagas, kurios gali sukelti pavojų kitiems lankytojams, Joniškio autobusų stoties dirbantiems asmenims ar pačioms patalpoms, teritorijai;

17.7.6. gadinti, laužyti ar kitaip žaloti Joniškio autobusų stoties turtą;

17.7.7. įeiti į tarnybines patalpas ar uždaras Joniškio autobusų stoties lankytojams neskirtas lankytis patalpas, ir t.t.;

17.7.8. šiukšlinti ir/ar teršti Joniškio autobusų stoties patalpose, sanitarinėse patalpose (tualetuose, skirtuose lankytojams ir pan.), teritorijoje;

17.7.9. vartoti Joniškio autobusų stoties patalpose ir/ar teritorijoje alkoholinius gėrimus, psichotropines, narkotines medžiagas, taip pat Joniškio autobusų stoties patalpose ir/ar teritorijoje būti neblaiviu ar apsvaigusiu nuo psichiką veikiančių medžiagų;

17.7.10. į Joniškio autobusų stoties patalpas vestis gyvūnus, išskyrus specialiai apmokytus šunis vedlius. Leidžiama neštis gyvūnus tik jiems specialiai skirtoje taroje, užtikrinant, kad tara, kurioje vežamas gyvūnas, netrukdytų kitiems JAS lankytojams/keleiviams praeiti, nebūtų griozdiška, neteptų.

17.7.11. Joniškio autobusų stoties administracija turi teisę nedelsdama, be jokio išankstinio įspėjimo uždaryti patalpas ir/ar teritoriją (ar bet kurią jo dalį), jeigu kyla grėsmė stoties, jos darbuotojų, lankytojų ir kitų asmenų saugumui, sveikatai ar gyvybei, įskaitant gaisro, sprogimo, dujų nuotėkio ir kito pavojaus grėsmės atveju tam, kad būtų išvengta galimos žalos.

18. Kiekvienas keleivis, autobusų stoties darbuotojai, klientai, patekę į Joniškio autobusų stoties patalpas ir/ar teritoriją automatiškai patvirtina, kad yra susipažinę su šiais reikalavimais ir įsipareigoja jų laikytis.

19. Joniškio autobusų stoties darbuotojai ar administracija turi teisę informuoti/įspėti apie galimus pažeidimus, paprašyti neteisėtus ar galimai neteisėtus veiksmus atliekantį asmenį apleisti stoties patalpas ir/ar teritoriją bei imtis kitų būtinų ir teisėtų priemonių siekiant užtikrinti stoties darbuotojų, lankytojų ir/ar kitų asmenų teises ir teisėtus interesus.

20. Padarytos ar galimai padarytos nusikalstamos veikos (pvz., vagystės, chuliganizmo) atveju, Joniškio autobusų stoties administracija, ir/ar apsaugos darbuotojai praneša LR teisėsaugos institucijoms.

21. Reglamentas parengtas vadovaujantis galiojančiais Lietuvos Respublikos teisės aktais. Jei kuri nors reglamento nuostata tampa prieštaraujančia galiojantiems Lietuvos Respublikos teisės aktams, kitos reglamento nuostatos lieka galioti.

**IV. JONIŠKIO AUTOBUSŲ STOTIES INFRASTRUKTŪRA**

22. Keleivių aptarnavimui, personalo darbui ir reguliariam autobusų eismui užtikrinti autobusų stotyje yra šie padaliniai:

1. Dispečerinė. Dispečeris savo kompetencijos ribose užtikrina ritmingą stoties darbą. Teikia pagalbą, pasirūpinti keleiviais tais atvejais, kai jų kelionė nutrūksta, vėluoja ar ji atšaukiama, ypatingą dėmesį skiriant keleiviams turintiems specifinių poreikių dėl negalios, riboto judumo, ligos, senyvo amžiaus ir nėštumo. Kontroliuoja, ar autobusai atvyksta į stotį laiku, ar laiku pastatomi į aikšteles ir išvyksta pagal numatytą tvarkaraštį. Renka iš autobusų ekipažų žinias apie pasikeitusias eismo sąlygas bei pablogėjusią kelių ir autobusų stotelių būklę maršrutuose. Surinktą informaciją teikia keleiviams, atitinkamoms kelius aptarnaujančioms tarnyboms bei vežėjams. Praneša maršrute esančioms autobusų stotims apie autobuso vėlavimą, reiso nutraukimą arba sutrumpinimą, maršruto pakeitimą, o galinei stočiai – ir apie autobuso tipo ar talpos pakeitimą.

2. Kasa. Parduodami bilietai į vietinio (priemiestinio) ir tolimojo susisiekimo autobusų maršrutus.

3. Informacija. Teikiama informacija apie tvarkaraščius ir kelionės trukmę

4. Siuntų skyrius. Siuntų operatoriai priima išsiuntimui ir išduoda siuntas klientui.

5. Administracija vadovauja visiems stoties padaliniams, siekdama užtikrinti tinkamą keleivių aptarnavimą.

23. Autobusų stoties infrastruktūrai užtikrinti įrengta:

23.1. patalpos autobusų ekipažų poilsiui, skirtos vairuotojų poilsiui pertraukos metu;

23.2. laukiamoji salė, skirta keleiviams laukti autobuso;

23.3. lauko peronas skirtas įlaipinti ir išlaipinti keleivius, pakrauti ir iškrauti bagažą.

**V. SAUGUMO TAISYKLĖS**

24. Keleiviai esantys Joniškio autobusų stoties patalpose, teritorijoje privalo vykdyti Joniškio autobusų stoties darbuotojų (administracijos), įgaliotų užtikrinti saugumą, gaisro prevencijos, apšvietimo, keleivių saugos ir higienos normas, teisėtus nurodymus ir laikytis įspėjamųjų ženklų, instrukcijų ar kitų nuorodų, esančių stoties patalpose ir teritorijoje.

24. Keleivių sauga autobusų stotyje ir autobuse:

• Skirti dėmesį, neįgaliesiems, mažiems vaikams, tėvams su mažais vaikais, pagyvenusiems žmonėms. Padėti jiems įlipti į transporto priemonė arba pereiti gatvę;

• Visur ir visada užleisti sėdimą vietą, turintiems pirmumo teisę;

• Įlipus į transporto priemonę, nesustoti prie durų, eiti į priekį, netrukdyti įlipti kitiems keleiviams;

• Važiuodami autobusu su įrengtais saugos diržais, keleiviai privalo būti užsisegę saugos diržus.

25. Priešgaisrinės saugos taisyklės autobusuose:

• Pajutus dūmus ir atitinkamą kvapą salone, reikia informuoti apie tai vairuotoją ir reikalauti sustoti, kad išsiaiškintumėte aplinkybes.

• Evakuacijai naudojami stogo liukai arba šoniniai langai.

• Sprogimo ar stiprių dūmų atveju būtinai uždengti nosį ir burną kokiu nors drabužiu.

• Apačioje dūmai susikaupia minimaliai, todėl reikėtų gulėti ant grindų, kad neapsinuodytumėte.

• Kai galėsite išlipti iš transporto priemonės, nedelsdami eikite į saugų atstumą, nes galimas kuro bakų sprogimas.

**VI. BENDRADARBIAVIMO TAISYKLĖS**

26. Pagrindinė autobusų stoties paskirtis – aptarnauti keleivius, vykstančius reguliaraus vietinio, tolimojo susisiekimo maršrutais, kontroliuoti autobusų išvykimo bei atvykimo laiką, parduoti keleiviams bilietus, teikti jiems informaciją, suteikti siuntų priėmimo ir/ar išdavimo paslaugas.

27. Visi vežėjai, turintys leidimus vežti keleivius reguliaraus susisiekimo autobusų maršrutais ir norintys įvažiuoti į Joniškio autobusų stotį privalo pagal autobusų stočių veiklos nuostatų 7 punktą su Joniškio autobusų stotimi sudaryti vežėjų aptarnavimo sutartį.

**Sutartis susideda iš šalių įsipareigojimų, atsiskaitymų sąlygų ir tvarkos, šalių teisių ir atsakomybės, sutarties galiojimo ir baigiamųjų nuostatų.**

**VII. SUTARTIES ŠALIŲ ĮSIPAREIGOJIMAI**

**28. Paslaugos teikėjas įsipareigoja**:

28.1. leisti Vežėjo autobusams įvažiuoti į Joniškio autobusų stoties teritoriją, naudotis keleivių įlaipinimo ir išlaipinimo peronais bei autobusų stovėjimo tarp reisų aikštele;

28.2. leisti Vežėjo autobusų ekipažams naudotis autobusų stoties bendro naudojimo tualetu;

28.3. tinkamai prižiūrėti ir aptarnauti Joniškio autobusų stoties keleivių laukiamąją salę, bendro naudojimo tualetus, keleivių įlaipinimo ir išlaipinimo peronus, autobusų stovėjimo tarp reisų aikštelę;

28.4. vykdyti Vežėjo autobusų ekipažų dokumentų patikrinimą bei registraciją, žymėti jų atvykimo ir išvykimo laikus kelionės lape, teikti reikalingą informaciją (duomenis) Vežėjui;

28.5. savalaikiai teikti Vežėjui kitą jam reikalingą arba skubią informaciją, susijusią su jo vykdomais reguliariais maršrutais;

28.6. Joniškio autobusų stoties nustatyta tvarka laiku teikti keleiviams pilną ir teisingą informaciją apie Vežėjo aptarnaujamus maršrutus;

**29. Vežėjas įsipareigoja:**

29.1. vežti Joniškio autobusų stoties keleivius reguliariais jo aptarnaujamais maršrutais, griežtai laikantis išduotų leidimų ir nustatytų tvarkaraščių;

29.2. išlaipinti ir įlaipinti keleivius Joniškio autobusų stoties teritorijoje tik keleivių išlaipinimo ir įlaipinimo peronuose ir važiuoti tik nustatytais maršrutais ir tvarkaraščiais;

29.3. raštu, nevėliau kaip prieš 7 dienas, informuoti Joniškio autobusų stoties administraciją apie Vežėjo aptarnaujamų maršrutų numatomus kainų ir tvarkaraščių pakeitimus;

29.4. vežėjo autobusų ekipažas Joniškio autobusų stoties teritorijoje turi laikytis priešgaisrinės saugos, aplinkosaugos, darbų saugos, kelių eismo ir elgesio (drausmės) taisyklių reikalavimų, neremontuoti autobusų, nepilti degalų ir tepalų, laikytis tvarkos ir švaros, saugoti stoties turtą, besąlygiškai vykdyti teisėtus stoties administracijos darbuotojų reikalavimus.

**VIII. VEŽĖJŲ ATSISKAITYMŲ SĄLYGOS IR TVARKA**

30. Už kiekvieną kompetentingos institucijos tvarkaraštyje patvirtintą planinį ar papildomą Vežėjo autobuso išvykimą iš Autobusų stoties mokamas mokestis – 2,00 Eur plius PVM.

31. Už eismo tvarkaraščių priežiūrą ir pakeitimus rajono ribose mokamas mokestis - 0,04 Eur plius PVM už kiekvieno autobuso pagal maršruto eismo tvarkaraštį būtiną įvažiavimą į stotelę.

32. Patvirtinus naujus Joniškio autobusų stoties teikiamų paslaugų tarifus, mokestis už teikiamas paslaugas Vežėjui yra keičiamas, informuojant apie tai raštišku pranešimu.

**IX. SUTARTIES ŠALIŲ TEISĖS IR ATSAKOMYBĖS**

33. Šalys atsako už tai, kad sutartyje nustatyti įsipareigojimai būtų vykdomi tinkamai ir laiku Lietuvos Respublikos įstatymų nustatyta tvarka.

34. Šios sutarties pakeitimas galimas abiem šalims susitarus ir įforminus tai atskiru priedu.

35. Sutarties priedai laikomi neatskiriamomis sutarties dalimis.

36. Sutartį nutraukus dėl vienos iš Šalių kaltės, kita Šalis privalo atlyginti išlaidas ir patirtus nuostolius įstatymų nustatyta tvarka.

**X. SUTARTIES GALIOJIMAS**

37. Sutartis galioja iki Vežėjas vykdys keleivių pervežimo veiklą iš Joniškio autobusų stoties.

38. Sutartis gali būti nutraukta:

38.1. bet kurios iš Šalių valia, apie tai prieš 30 (trisdešimt) dienų iki sutarties nutraukimo raštu informuojant kitą šios sutarties Šalį;

38.2. vienašališkai apie tai raštu informavus kitą šalį prieš 5 (penkias) kalendorines dienas, jei viena iš sutarties Šalių nevykdo arba netinkamai vykdo sutartimi prisiimtus įsipareigojimus;

38.3. vienašališkai įspėjus Vežėją tą pačią dieną nutraukiant sutartį, jeigu Vežėjas po vieno raštiško įspėjimo apie ne laiku vykdomus finansinius įsipareigojimus praleidžia duotą terminą reikalavimams įvykdyti.

**XI. SUTARTIES BAIGIAMOSIOS NUOSTATOS**

39. Šalys, pasirašydamos sutartį, patvirtina, kad šios sutarties sąlygų turinys Šalims yra suprantamas, aiškus ir atitinka Šalių išreikštą valią.

40. Sutarties nutraukimas neatleidžia Šalių nuo finansinių įsipareigojimų ir netesybų vykdymo bei nepanaikina teisės reikalauti atlyginti nuostolius dėl sutarties nevykdymo.

42. Sutartis gali būti pakeista ar papildyta Šalių raštišku susitarimu. Jei kuri nors šios sutarties dalis ar punktas pakeičiami, likusios sutarties dalys ir punktai lieka galioti.

43. Visi ginčai ar nesutarimai, iškilę tarp sutarties Šalių dėl šios sutarties aiškinimo ir vykdymo, sprendžiami derybų keliu. Nepavykus ginčų išspręsti derybų būdu, jie sprendžiami Lietuvos Respublikos įstatymų nustatyta tvarka.